President vra dieper nadenke op MenseregtedagPres. Cyril Ramaphosa. (Foto: GCIS) Pres. Cyril Ramaphosa het op Menseregtedag ’n beroep op alle burgers gedoen om te verenig in die nasionale poging om die vinnige verspreiding van die koronavirus hok te slaan en uiteindelik die pandemie te bekamp. “Ons vier Menseregtedag in ’n buitengewone tyd vir ons land en die wêreld, terwyl ons stoei om die verspreiding van die nuwe koronavirus (Covid-19) te bekamp,” het president Ramaphosa gesê. “Die bedreiging wat hierdie gedugte teëstander inhou, het ons gedwing om ongekende stappe te doen om die mees fundamentele mensereg van almal te beskerm, en dit is die reg op lewe.” Menseregtedag word in die land gevier ter gedagtenis aan die Sharpeville-slagting op 21 Maart 1960 toe inwoners van Sharpeville en burgers van dwarsoor die land betoog het teen die Pasboekwet. Polisiebeamptes het tydens die betoging 69 mense by Sharpeville doodgeskiet en talle ander is in ander dele van die land dood. Dit is vanjaar 60 jaar sedert die Sharpeville-slagting. “Ongelukkig gedenk ons die dag hierdie jaar nie soos gewoonlik deur in ons getalle bymekaar te kom soos met die viering van ons nasionale dae nie. Die verbod op byeenkomste van meer as 100 mense is vir die gesondheid en veiligheid van almal,” het die president gesê. “Hierdie ontwrigting is een van die vele noodsaaklike ingrypings wat ons moet aangryp omdat ons land ’n uitdaging in die gesig staar wat eenheid, maatskaplike samehorigheid en persoonlike dissipline onder alle Suid-Afrikaners verg. “Die reg op lewe, op gesondheid en op ekonomiese aktiwiteite word bedreig deur ’n virus wat ons noodsaak om ons gedrag as ’n nasie dramaties te verander. Dit vereis verder dat ons na onsself en die wêreld om ons moet kyk op wyses wat ons ons nog nooit tevore voorgestel het nie.” Volgens Ramaphosa kan Suid-Afrikaners groot krag put uit die manier waarop hulle as ’n nasie saamgespan het. “As hierdie koronavirus enige positiewe nalatenskap kan laat, moet dit wees dat ons almal nader aan mekaar gebring is, nie net ter wille van oorlewing in hierdie oomblik nie, maar ook vir ons toekoms as ’n nasie wat bestem is om hierdie uitdaging te bowe te kom.” Die tema vir Menseregtedag 2020 is “Die jaar van eenheid, sosio-ekonomiese vernuwing en nasiebou”. Volgens Ramaphosa is dit ’n oproep tot daadwerklike optrede vir ons almal om ’n rol te speel in die herstel van elke landgenoot wat deur die koronavirus geraak word en die herstel van die land se ekonomie weens die wêreldwye pandemie. “Laat ons vandag geïnspireer word deur die sekerheid wat die mense van Sharpeville en Langa geïnspireer het: dat hulle sou oorwin. Hulle het wel oorwin. En so sal ons ook, ” het die president afgesluit. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.